Informácia o priebehu a stave prác
 na Národnom rozvojovom pláne

1. Vecná oblasť

Vypracovanie  Národného rozvojového plánu je súčasťou prípravy Slovenskej republiky na vstup do Európskej únie a je jednou zo základných podmienok pre získanie finančných prostriedkov zo štrukturálnych fondov a Kohézneho fondu. V priebehu rokov 1999 – 2001 bol vypracovaný a schválený celý rad programových dokumentov (Integrovaný plán regionálneho a sociálneho rozvoja SR, Národný plán regionálneho rozvoja SR, regionálne a sektorové operačné programy a ďalšie). Tieto dokumenty tvoria rámec najmä na čerpanie prostriedkov z predvstupových fondov PHARE, ISPA a SAPARD, ktoré majú odlišné pravidlá čerpania a implementácie ako štrukturálne fondy a Kohézny fond. Z toho dôvodu  bolo potrebné vypracovať nový súbor programových dokumentov, ktoré sú zastrešené Národným rozvojovým plánom. Obsah a štruktúra tohto dokumentu podľa nariadenia Rady 99/1260/ES pozostáva z  analýzy situácie vypracovanej predkladajúcou krajinou (Slovenskou republikou) podľa Cieľa 1 a z prioritných  potrieb na dosiahnutie týchto cieľov vrátane stratégie, plánovaných  prioritných aktivít, ich špecifických  cieľov a s tým súvisiacich finančných zdrojov.

	Z požiadaviek kladených na Národný rozvojový plán rámcovým nariadením Rady 99/1260/ES vyplýva, že jeho vypracovanie musí vychádzať už z existujúcich analytických  a strategických materiálov. Na národnej úrovni týmito základnými programovými dokumentmi sú Integrovaný plán regionálneho a sociálneho rozvoja SR a  Národný plán regionálneho rozvoja SR.

     	 Národný plán regionálneho rozvoja SR (NPRR SR), ktorý bol predložený Európskej komisii v roku 2001 na posúdenie, obsahoval v rámci Slovenskej republiky 4 regionálne operačné programy (ROP) a 7 sektorových operačných programov (SOP). 

Nakoľko referenčný dátum vstupu SR do EÚ  bol v tom čase 1.1.2004, Slovenská republika bude mať v prvej fáze svojho členstva skrátené programovacie obdobie pre čerpanie pomoci zo štrukturálnych fondov (2004 – 2006). 

      	S prihliadnutím na odporúčania Európskej komisii (EK) v Národnom rozvojovom pláne ako základnom strategickom programovom dokumente pre Rámec podpory Spoločenstva (CSF) sa znížil počet regionálnych a sektorových operačných programov pre zlepšenie prehľadnosti, transparentnosti a efektívnosti činností vykonaných vo vzťahu k  implementácii, financovaniu, monitorovaniu a kontrolovaniu  spoločných projektov  EÚ a SR spolufinancovaných zo štrukturálnych fondov. Národný rozvojový plán je prepracovaný tak, aby spĺňal všetky požiadavky EK vyjadrené najmä nariadením Rady 99/1260/ES a ďalších relevantných odporúčaní vydaných EK.  

	Národný rozvojový plán poskytuje komplexný pohľad na súčasný stav regiónov Slovenskej republiky podporovaných podľa Cieľa 1, ich potreby ako aj  bariéry ich rozvoja a tiež možnosti prekonania týchto bariér prostredníctvom rozvojových priorít a stratégií s eminentným dôrazom na riešenie problémov v oblasti zamestnanosti.  

Po obsahovej stránke Národný rozvojový plán tvorí popis súčasnej situácie, SWOT analýza, stratégiu a priority, predbežné hodnotenie, finančný rámec, partnerstvo, vykonávacie ustanovenie,  obsah operačných programov. Materiál ďalej obsahuje 5 sektorových operačných programov – SOP Ekonomický rozvoj, SOP Ľudské zdroje, SOP Doprava, SOP Poľnohospodárstvo, rozvoj vidieka a rybárstvo, SOP Životné prostredie a 1 Regionálny operačný program Slovenská republika (ROP SR).

Je potrebné zdôrazniť, že jednotlivé programové dokumenty sú vzájomne previazané a náročné z hľadiska partnerstva – t. j. partnerskej koordinácie a spolupráce. Navzájom sa na seba odvolávajú a musia spĺňať pravidlo, že dokument pripravený pre vyššiu úroveň sa rozpracováva dokumentmi pre nižšiu úroveň až po úroveň projektov. Týmto sa zabezpečuje požiadavka, že jednotlivé opatrenia a projekty napĺňajú jednotlivé ciele a prispievajú k regionálnemu rozvoju. 

      	Vláda Slovenskej republiky na svojom zasadnutí dňa 13. februára 2002 prerokovala a schválila uznesením č. 133 Návrh Rozhodnutia o finálnej podobe Národného plánu regionálneho rozvoja Slovenskej republiky (rozhodnutie medzi Rámcom podpory Spoločenstva (CSF) a Jednotným programovým dokumentom (SPD)) vrátane štruktúry riadiacich a platobných orgánov a ich kompetencií. Na jeho základe vláda SR rozhodla o spôsobe programovania pre čerpanie štrukturálnych fondov podľa CSF  a  o  štruktúre Národného rozvojového plánu.  

Celý proces prípravy NRP a operačných programov bol uskutočňovaný v súlade s uznesením vlády SR č. 606 z 5. júna 2002 k Návrhu obsahového a organizačného zabezpečenia vypracovania Národného rozvojového plánu (National Development Plan - NDP). Bol vytvorený hlavný projektový tím, vytvorením pracovných skupín bola zabezpečená horizontálna a vertikálna koordinácia prípravy operačných programov, bolo zabezpečené ex-ante hodnotenie k Národnému rozvojovému plánu. Dokumenty NRP a ex-ante hodnotenia k NRP boli vypracované externými spracovateľmi v rámci verejného obstarávania.

	Na základe odporúčania Európskej komisie a v súlade so snahou Slovenskej republiky o maximálne možné využitie pomoci zo štrukturálnych fondov, MVRR SR predložilo návrh na čerpanie pomoci zo štrukturálnych fondov podľa Cieľa 2 a Cieľa 3 pre región NUTS II Bratislava vzhľadom na to, že HDP/obyv. presahuje v tomto regióne 75% priemeru krajín EÚ a na základe toho je región NUTS II Bratislava vylúčený z podpory podľa Cieľa 1. Uznesením vlády SR č.317/2002 sa rozhodlo, že riadiacim orgánom pre Jednotný programový dokument Bratislava Cieľ 2 bude Ministerstvo výstavby a regionálneho rozvoja SR a pre Jednotný programový dokument Bratislava Cieľ 3 Ministerstvo práce, sociálnych vecí a rodiny SR.

2.   Inštitucionálna oblasť

V súvislosti s efektívnym využívaním  prostriedkov zo štrukturálnych fondov bolo  potrebné vytvoriť monitorovacie výbory. Povinnosť monitorovať  pomoc poskytovanú zo štrukturálnych fondov vyplýva z nariadenia Rady 99/1260/ES. Štruktúra monitorovacích výborov zodpovedá štruktúre riadiacich orgánov pre CSF, SPD  a jednotlivých operačných programov. Z uvedeného vyplýva, že bolo potrebné zriadiť  monitorovacie výbory, a to najneskôr 3 mesiace po rozhodnutí o príspevku z fondov v zmysle článku 35 nariadenia Rady 99/1260/ES. Odporúčali sme ich vytvorenie už v priebehu roka 2002 z dôvodu, aby sa monitorovacie výbory mohli stať súčasťou systému koordinácie a hodnotenia procesu tvorby programových dokumentov. Ide o tieto monitorovacie výbory: Národný monitorovací výbor pre CSF, monitorovacie výbory pre  operačné programy (OP), t. j.: Monitorovací výbor pre SOP Ekonomický rozvoj, Monitorovací výbor pre SOP Ľudské zdroje, Monitorovací výbor pre SOP Poľnohospodárstvo, vidiecky rozvoj a rybárstvo, Monitorovací výbor pre SOP Životné prostredie, Monitorovací výbor pre SOP Doprava a telekomunikácie, Monitorovací výbor pre Regionálny operačný program Slovenská republika, Monitorovací  výbor pre SPD  Cieľ 2 Bratislavský kraj  a Monitorovací  výbor  pre SPD Cieľ 3 Bratislavský kraj.

Zloženie monitorovacích výborov odráža  predovšetkým jeden zo základných princípov regionálnej politiky Európskej únie – princíp partnerstva.

	Otázka administratívnych kapacít potrebných na efektívnu implementáciu legislatívy EÚ je kľúčovou pre všetky kandidátske krajiny. V roku 2002 prebiehal zo strany EK špeciálny monitoring tejto oblasti a dostatočná administratívna kapacita je podmienkou vstupu asociovaných štátov do EÚ. Aj posledné pravidelné hodnotiace správy EK sú zamerané viac ako po predchádzajúce roky na podrobnejšie vyhodnotenie administratívnej schopnosti efektívne implementovať legislatívu EÚ. V januári tohto roku bol na porade MVRR SR schválený organizačný poriadok v súvislosti s požiadavkami, ktoré pre MVRR SR vyplývajú z predpokladaného vstupu Slovenskej republiky do EÚ. Zmeny sa týkajú aj vytvorenia novej sekcie riadenia pomoci z EÚ, kde sú vytvorené tri nové odbory: odbor riadenia pre CSF, odbor riadenia pre SPD a odbor riadenia a koordinácie Kohézneho fondu.

Riadiaci orgán pre CSF bude dobudovaný do 30. 6. 2003 v zmysle uznesenia vlády SR č. 678/2002 z 19. júna 2002 k Správe o zabezpečení uzavretia kapitoly č. 21- Regionálna politika a koordinácia štrukturálnych nástrojov.

3.    Finančná oblasť

	Na základe záverov 8. zasadnutia Skupiny pre financovanie rozširovania zo dňa 22. novembra 2002 bol na rokovanie vlády SR predložený materiál „Finančné rámce pre využívanie prostriedkov zo štrukturálnych fondov  a Kohézneho fondu na skrátené programovacie obdobie 2004 – 2006“ v súvislosti s uzavretím negociačnej kapitoly 29 Finančné a rozpočtové ustanovenia a potrebou aktualizácie finančných rámcov pre prípravu programovacích dokumentov pre využívanie prostriedkov zo štrukturálnych fondov a Kohézneho fondu.

	Tento materiál nadväzoval na ukončenie prístupových rokovaní na summite v dňoch 12. – 13. decembra 2002 v Kodani a poskytuje komplexný prehľad o schválených záväzkoch  a odhad očakávaných príjmov Slovenskej republiky zo štrukturálnych operácií – štrukturálnych fondov a Kohézneho fondu, ktoré bude môcť Slovenská republika čerpať po vstupe do Európskej únie.

V nadväznosti  na schválenie tohto materiálu, v ktorom bolo uznesením vlády SR zmenené percentuálne rozdelenie finančných prostriedkov zo štrukturálnych fondov, je potrebné uvedenú zmenu zapracovať vo finančnom pláne Národného rozvojového plánu ako aj v jednotlivých operačných programoch. 

4.    Záver

Dňa 23. januára 2003 boli na MVRR SR doručené neoficiálne pripomienky z Európskej komisie ku skrátenej verzii návrhu NRP, ktorá bola zaslaná 15. novembra 2002  Európskej komisii. Uvedené pripomienky je potrebné zapracovať do návrhu NRP, čo vyplynulo aj z rokovania Rady vlády SR pre regionálnu politiku dňa 20. januára 2003 k Národnému rozvojovému plánu.

Dňa 27. januára 2003 sa na MVRR SR uskutočnilo zasadnutie riadiacich orgánov pre operačné programy, na ktorom sa prerokovávali pripomienky Európskej komisie k NRP a navrhol sa spoločný postup pri ich zapracovávaní do jednotlivých dokumentov. 

Z uvedeného vyplýva, že obsahom rámcového harmonogramu ďalších prác na uvedenom dokumente je:

•	Zohľadnenie schváleného finančného rámca 
(prepočet tabuľky v časti NDP – 10. kapitola  Finančný plán aj podľa rokov   skráteného programovacieho obdobia 2004 – 2006);

•	Dopracovanie Doložky finančných, ekonomických, environmentálnych vplyvov a vplyvov na zamestnanosť  podľa schváleného finančného rámca;

•	Zapracovanie pripomienok EK do Národného rozvojového plánu;

•	Zapracovanie pripomienok EK do jednotlivých sektorových operačných programov. V zmysle odporúčania EK rokovať o možnostiach zlúčenia jednotlivých operačných programov (SOP Doprava zlúčiť so SOP Životné prostredie, prípadne aj s ROP SR); 
MVRR SR očakáva od jednotlivých riadiacich orgánov operačné programy už so zapracovanými pripomienkami do 14. februára 2003.

•	Zapracovanie pripomienok do Regionálneho operačného programu Slovenská republika;

V dňoch 10. – 12. februára 2003 sa uskutoční pracovné stretnutie so zástupcami Európskej komisie a zástupcami riadiacich  orgánov jednotlivých operačných programov, zástupcami  MVRR SR, zástupcami MF SR a spracovateľmi dokumentov.
 
V zmysle harmonogramu prípravy Národného rozvojového plánu materiál po schválení vládou SR  má byť do 28. februára 2003 predložený Európskej komisii v anglickom jazyku.